Munisipale bestuurder vas oor bedrog van R100 miljoenArgieffoto (Foto: Maroela Media) ŉ 39-jarige man is vandeesweek in Germiston in hegtenis geneem deur die direktoraat vir prioriteitsmisdaadondersoeke (die Valke) oor bedrog en diefstal ter waarde van sowat R100 miljoen. “Tshepo Pule Malekana het na bewering tussen 2017 en 2019 vakante grond van die Lesedi-munisipaliteit [Heidelberg, Devon in Gauteng] vir kontant aan voornemende kopers verkoop sonder die stadsraad se toestemming,” het kapt. Ndivhuwo Mulamu, woordvoerder van die Valke, gesê. Malekana was in daardie stadium die ontwikkelings- en beplanningsbestuurder van die munisipaliteit. “Verdere ondersoek het onthul dat hy die munisipale bestuurder se handtekening vervals en magtiging aan verskillende prokureurs in Gauteng gegee het om die aankope te fasiliteer.” Malekana het homself Woensdag by die Valke se kantoor in Germiston oorgegee, vergesel deur sy prokureur. Hy is daarna aangekla van bedrog en diefstal. Hy het in die gespesialiseerde handelsmisdaadhof in Pretoria verskyn op dieselfde dag as wat hy in hegtenis geneem is. Hy is vrygelaat op borgtog van R3 000 en die saak is tot 11 Mei 2021 uitgestel. Verdere inhegtenisnemings kan moontlik volg, het Mulamu bygevoeg.